Den maritime branche har i mange år været vigtig for Vendsyssel, og arbejdet med og på bølgen blå skal fortsat være en nordjysk spidskompetence. For at det kan lade sig gøre er der brug for kvalificeret arbejdskraft. Arbejdskraft, der måske ikke altid lige hænger på træerne. I 2014 valgte fire nordjyske virksomheder at gøre noget ved det. De startede Den Maritime Lærlingeordning, så de i fællesskab selv kunne uddanne deres arbejdskraft. I dag er der 13 virksomheder med, og antallet af lærlinge under uddannelse er på 50. Derfor belønnes Den Maritime Lærlingeordning med Dansk Industri Vendsyssels Praktikpladspris 2019. - Prisen går til et enestående initiativ, som er født blandt virksomhederne. Den Maritime Lærlingeordning binder virksomhederne sammen og hæver kvaliteten af de lærlinge, der bliver uddannet i virksomhederne. Ordningen har skabt et godt miljø og et stærkt samarbejde mellem virksomhederne, som blandt andet gør det muligt at oprette stillingen som delelærling , fortæller formand for DI Vendsyssel, Richard Fynbo. De 13 virksomheder har ansat Anette Hermann Sørensen som koordinator for den samlede indsats med at finde lærlinge, og hun bærer en stor del af ansvaret for ordningens succes. - Det er essentielt at kunne skaffe kvalificeret arbejdskraft, og med denne ordning er vi selv med til at uddanne lærlinge og dermed sikre en del af den fremtidige arbejdskraft. Anette har med en håndholdt indsats løst de udfordringer, der opstår undervejs. Uanset om det er kontakten til skolerne, forældrene eller virksomhederne, tager Anette hånd om det. Hun er som ”en mor” for alle vores lærlinge, fortæller direktør for Orskov Yard, Christina Ørskov.

Referat:
I 2014 gik fire virksomheder sammen for at sikre, at Nordjylland fortsat kan være førende indenfor det maritime erhverv. Den indsats hyldes nu med pris.